ফলপ্রকাশের দিন গলায় ফাঁস দিয়ে আত্মঘাতী মাধ্যমিক পরীক্ষার্থী

রানাঘাট: মাধ্যমিক পরীক্ষার ফলপ্রকাশের দিনই গলায় ফাঁস লাগিয়ে আত্মঘাতী হল এক পরীক্ষার্থী। জানা গিয়েছে, তার নাম তিস্তা সরকার, বয়স ১৬ বছর। তিস্তার বাড়ি নদিয়া জেলার ফুলিয়া পরেশনাথপুর এলাকায়। ফুলিয়া বালিকা বিদ্যালয়ের ছাত্রী ছিল সে। এদিন হঠাৎই বাড়ির দরজা বন্ধ করে দেয় তিস্তা। এরপর কোনও সাড়াশব্দ না পাওয়ায় পরিবারের লোকজন এবং প্রতিবেশীরা দরজা ভেঙে তিস্তাকে ঝুলন্ত অবস্থায় দেখতে পায়।

দ্রুত ফুলিয়া ব্লক প্রাথমিক স্বাস্থ্যকেন্দ্রে যাওয়া হয় তাকে। অবস্থার অবনতি ঘটায় তিস্তাকে রানাঘাট হাসপাতালে স্থানান্তরিত করেন কর্তব্যরত চিকিৎসক। রানাঘাট হাসপাতালে যাওয়ার পথেই মৃত্যুর কোলে ঢলে পড়ে তিস্তা। তবে কী কারণে আত্মহত্যা তা এখনও পর্যন্ত স্পষ্ট নয় পরিবারের কাছে। ইতিমধ্যে মৃতদেহ রানাঘাট পুলিশ মর্গে ময়নাতদন্তের জন্য নিয়ে যাওয়া হয়েছে।

আরও পড়ুন: আইসিডিএস পরিষেবায় চরম অবহেলা, শিশুদের জোটে শুকনো ভাত

তিস্তার জ্যাঠামশাই জানিয়েছেন, পড়াশোনায় খুব একটা ভালো ছিল না সে। বাড়ি থেকে জোরও করা হত না তাকে। তবে মাধ্যমিক পরীক্ষায় অকৃতকার্য হওয়ার কারণেই আত্মঘাতী নাকি অন্য কোনও কারণ রয়েছে তা সমস্তটাই খতিয়ে দেখছে শান্তিপুর থানার পুলিশ। মাধ্যমিক পরীক্ষার্থীর মৃত্যুর ঘটনায় শোকের ছায়া গোটা এলাকায়।